Title: Správa z Bruselu
Author: Viera Blahová
Last saved by: Eva Obžerová
Company: Ministerstvo školstva SR

S p r á v a
z plánovanej zahraničnej pracovnej cesty

1. Účastník ZPC:
Titul, meno a priezvisko: | PaedDr. Eva Obžerová
Pracovisko: | sekcia regionálneho školstva MŠVVaŠ SR
Pracovné zaradenie: | štátny radca
Znalosť jazykov: | ANJ, RUJ
Spoluúčastník ZPC: | RNDr. Igor Gallus, riaditeľ OSŠJŠ
2. Zahraničná pracovná cesta:
Štát: | Belgicko
Mesto: | Brusel
Vykonaná v dňoch: | 11. 04. – 15. 04. 2011

Prijímajúca organizácia:

Office of the Secretary General of the European Schools, Rue Joseph II/30, 1049 Brussels
Európske školy, kancelária generálnej sekretárky

Účel cesty: | Predsedníctvo (vedenie zasadnutia) na pravidelnom zasadnutí Najvyššej rady EŠ, pracovné stretnutie s najvyššími predstaviteľmi Kancelárie európskych škôl  (pokyny k vedeniu zasadnutia, zmeny v programe zasadnutia, štúdium dokumentov).
Spôsob financovania: | Náklady na cestovné refunduje prijímajúca strana a príspevok na ubytovanie a stravu hradí MŠVVaŠ SR.
3. Rámcový program pobytu: 
11. 04. 2011      -  prílet do Bruselu, ubytovanie, pracovné stretnutie pred zasadnutím                             
12. 04. 2011      -  nerozšírené a rozšírené zasadnutie Najvyššej rady európskych škôl
13. 04. 2011      -  rozšírené zasadnutie NR EŠ
14. 04. 2011      -  rozšírené zasadnutie NR EŠ	
15. 04. 2011      -  odlet z Bruselu
    
4. Stručný priebeh rokovaní:
Dňa 11. 04. 2011 som sa v čase od 15.00 h do 19.30 h zúčastnila prípravného pracovného stretnutia v Kancelárii Európskych škôl v Bruseli, na ktorom sme s generálnou sekretárkou EŠ p. Renée Christmann a ďalšími predstaviteľmi Kancelárie európskych škôl rokovali o spôsobe moderovania zasadnutia, o zmenách v programe nerozšíreného (prítomní sú iba vedúci delegácií členských krajín EÚ a vedenie Kancelárie) i rozšíreného (prítomní sú okrem vedúcich delegácií a vedenia Kancelárie aj zástupcovia Európskej komisie, Európskeho patentového úradu, Rady riaditeľov EŠ, Rady učiteľov EŠ, Rady študentov EŠ, Rady rodičov EŠ a i.) zasadnutia Najvyššej rady EŠ, o spôsobe schvaľovania dokumentov, ktoré budú na zasadnutiach predložené a o spôsobe volieb v prípade, že v rámci diskusie nepríde ku zhode názorov v záveroch. Taktiež sme hovorili o možných postupoch demonštrujúcich rodičov, učiteľov a žiakov EŠ pred budovou Kancelárie a dohodli sme sa na postupe Kancelárie v prípade výzvy demonštrujúcich, aby sme reagovali na ich požiadavky okamžite. Prítomní boli: pani Renée Christmann, generálna sekretárka EŠ, pán Kari Kivinen, jej zástupca, p. Obžerová (predseda NR EŠ), RNDr. Gallus (vedúci delegácie predsedníckej krajiny, SR), p. Andrew Davis (hlavný finančný kontrolór), p. Albert Kuhn (rozpočtový výbor), p. Andreas Beckmann (predseda sekcie právnych záležitostí a ľudských zdrojov), p. Jorge Elorza Navas (sekcia informatiky a štatistiky) a administratívna pracovníčka z Kancelárie EŠ. 

Dňa 12. 04. 2011 sa v čase od 9.30 do 10.30 h konalo nerozšírené zasadnutie Najvyššej rady EŠ, na ktorom boli prítomní vedúci delegácií všetkých európskych krajín. Boli navrhnuté a odsúhlasené zmeny v programe, bola prijatá delegácia demonštrantov z radov rodičov žiakov EŠ, ktorí protestovali proti rozpočtovým opatreniam týkajúcim sa vyučovacieho procesu. Rodičia prečítali svoje požiadavky, ktoré boli zaznamenané a vedenie Kancelárie ubezpečilo delegáciu, že sa týmito pripomienkami bude zaoberať a podnieti k niektorým bodom diskusiu na rozšírenom zasadnutí NR EŠ, kde budú prítomní i učitelia a riaditelia škôl. Vedúci delegácií zobrali na vedomie výsledky písomných oznámení, napr. návrh mimoriadneho predĺženia zmlúv na 9 rokov či štatistika v oblasti integrácie žiakov tzv. SEN (Special educational needs), čiže žiakov so špeciálnymi výchovno-vzdelávacími potrebami a schválili dokumenty v časti programu pod písmenom A. Tieto dokumenty boli postupne posielané mailom jednotlivým vedúcim delegácií ešte pred konferenciou, aby sa mohli s nimi podrobne a nerušene oboznámiť. Boli to dokumenty spracované alebo prepracované odbornými pracovnými skupinami, ktoré na to dostali mandát na predchádzajúcich rokovaniach Rady a nevyžadovali si takmer žiadne diskusie.
Delegácie a hlavných predstaviteľov Kancelárie EŠ sme s RNDr. Gallusom privítali slovenskou ľudovou piesňou Tancuj, tancuj, vykrúcaj, ktorá znela v reproduktoroch, obdarovali sme všetkých prítomných knižnou publikáciou Slovensko – zaujímavosti – unikáty – rarity v troch jazykových mutáciách + v slovenskom jazyku a spočiatku som po dohode s tlmočníkmi moderovala zasadnutie v slovenskom jazyku. V druhej časti zasadnutia a potom až do konca rozšíreného zasadnutia som pri vedení schôdze a diskusií používala anglický jazyk.

V dňoch 12. 04. – 14. 04. 2011 (po nerozšírenom zasadnutí) sa konalo rozšírené zasadnutie NR EŠ, na ktorom boli prítomné všetky skupiny systému európskych škôl okrem inšpektorov a členov rozpočtového výboru, ktorí mali svoje vlastné odborné zasadnutia vo februári a v marci 2011. Z najdôležitejších bodov programu by som spomenula výročné správy generálnej sekretárky, finančného kontrolóra, Rady pre sťažnosti a sekcie informatiky a štatistiky, správu Dvora auditorov za rok 2009, Požiadavky rodičov týkajúce sa dopravy žiakov do škôl, úpravy platov lektorov v európskych školách, informácie o prihlásených kandidátoch na voľné miesta riaditeľov, zástupcov škôl a členov predsedníctva, informácie o zmenách v počte a zameraní miest administratívnych a pomocných zamestnancov atď. Kľúčovými dokumentmi, ktoré si vyžiadali dôslednú a podrobnú diskusiu, do ktorej prispeli predstavitelia všetkých štátov, boli: Preskúmanie rozhodnutia Najvyššej rady o organizácii štúdia a vyučovacích hodín v EŠ, Vnútorné štruktúry materských, základných a stredných škôl, Podpora učenia, SWALS a doučovanie, Vzdelávanie žiakov so špeciálnymi výchovno-vzdelávacími potrebami v systéme EŠ (nová profesijná kategória: „SEN assistant“), Rozpočet EŠ na rok 2012 a spisy o konformite: Akreditované školy.
Každý dokument bol odprezentovaný jeho tvorcom alebo vedúcim odbornej pracovnej skupiny, ktorá ho vypracovala, ku každému dokumentu bola riadená diskusia, po ktorej nasledovali odpovede na priebežné otázky a ak prítomní v diskusii dospeli k zhode názorov, tvorca dokumentu predniesol záverečnú reč, v ktorej zosumarizoval podnety a pripomienky členov zasadnutia.
Rovnako informácia o situácii škôl v Bruseli podnietila dlhú diskusiu a prítomní sa dohodli na stratégii riešenia aktuálnej situácie.
Na záver sa prítomní oboznámili s harmonogramom zasadnutí a boli vyzvaní, aby sa písomným oznámením k nemu vyjadrili do dvoch týždňov od skončenia zasadnutia.
Dátum ďalšieho riadneho zasadnutia Najvyššej rady EŠ bol stanovený na 6. - 8.  decembra 2011 s miestom konania v Bruseli. Zasadnutie sa skončilo 14. 04. o 17.00 hodine.
5. Odporúčané závery:
Je potrebné, aby sa predsedníčka Najvyššej rady európskych škôl dôkladne oboznámila 
s prípravami, priebehom a spôsobom realizácie maturitnej skúšky slovenských žiakov v systéme európskych škôl v júli 2011. Rovnako je potrebná aj jej účasť na výberovom konaní na post generálnej tajomníčky, kde budú prítomní všetci vedúci delegácií. Termín výberového konania bude oznámený písomným oznámením a pozvánkou.
Keďže v tomto roku končia pracovné zmluvy všetkým vyslaným učiteľom zo SR, je potrebné, aby sa nenarušila kontinuita pôsobenia týchto učiteľov v EŠ a aby boli tieto zmluvy včas obnovené, čo si vyžaduje komunikáciu p. Obžerovej s dotknutými osobami, s inšpektorkami, ktoré hodnotia ich prácu a s vedením škôl, v ktorých títo učitelia pôsobia.
6. Prehľad prinesenej dokumentácie a miesto jej uloženia:
Materiály, ktoré boli predmetom rokovania, sú zverejnené na špeciálnej webovej stránke, na ktorú majú prístup iba zástupcovia EŠ v jednotlivých krajinách. Najdôležitejšie z nich sú v tlačenej podobe uložené na odbore stredných škôl a jazykových škôl  Ministerstva školstva, vedy, výskumu a športu, na Stromovej 1, 813 30 Bratislava. Zápisnica zo zasadnutia Najvyššej rady EŠ bude zaslaná jednotlivým účastníkom na ich mailové adresy.
7. Osobitne vyhodnotený očakávaný prínos ZPC:
Riadenie zasadnutia a vystúpení členov NR EŠ v diskusiách patrí k základným povinnostiam predsedníckej krajiny. Získala som cenné pracovné skúsenosti, ktoré budem môcť využiť aj v domácom prostredí. Dôkladným štúdiom materiálov na prerokovanie v NR EŠ som získala podrobnejšie informácie o fungovaní systému európskych škôl a prenikla hlbšie do jeho štruktúry. Tieto vedomosti môžem využiť pri riešení otázok v oblasti implementácie školskej reformy na stredných školách v SR.
8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete
Správu vypracovala: | PaedDr. Eva Obžerová
Miesto a dátum: | Bratislava, 26. apríla 2011
Správu schválil: | RNDr. Miroslav Repovský, generálny riaditeľ sekcie
| regionálneho školstva
| RNDr. Igor Gallus, riaditeľ odboru stredných škôl
| a jazykových škôl